पाएं अपने शहर की ताज़ा ख़बरें और फ्री ई-पेपरडाउनलोड करें
कनाडा में टोरंटो के शेरीडॉन कॉलेज से २४ साल की भारतीय लड़की सम्मन चौधरी पोस्ट ग्रेजुएशन कर रही है। वे हर लिहाज से ‘ए’ ग्रेड स्टूडेंट हैं। इसके बावजूद केजी से ही अपनी किताबी पढ़ाई से संतुष्ट नहीं हैं। इस वजह से वे अक्सर खुद को चौराहे पर पाती हैं। उन्हें अपने आदर्शो और मूल्यों के बारे में पक्का कुछ पता नहीं होता। यहां तक कि वह अपनी पहचान को लेकर भी भ्रम में है। एक दिन वह सामान्य चैकअप के लिए डेंटिस्ट के पास बैठी थीं। अपने ट्विटर अकाउंट पर नजर दौड़ाए जा रही थीं।
अचानक उसे एक एंस्टीट्यूट के बारे में जानकारी मिली। यह नॉन प्रॉफिट इंस्टीट्यूशन दो साल के प्रशिक्षण कार्यक्रम का प्रस्ताव कर रहा था। इसमें यह बताया जाना था कि विभिन्न किस्म के कौशल सीखते हुए वास्तविक दुनिया के अनुभव कैसे हासिल करें। सम्मन ने इसके लिए आवेदन कर दिया। अगले तीन महीने तक सख्त प्रवेश प्रक्रिया चली। अंत में संस्थान के न्यूयॉर्क ऑफिस में इंटर्न के तौर पर उसका चयन हो गया। ‘कर के सीखो’ वाली फिलॉसफी के आधार पर प्रशिक्षण हो रहा था। हर सप्ताह 40 घंटे तक काम ताकि वह बेशकीमती वर्क फोर्स में शामिल हो सके। पहले साल उसे बिजनेस के बारे में उच्च स्तर पर विवरण दिया गया। मार्केटिंग, बिजनेस डेवलपमेंट, संचालन, मानव संसाधन, बिजनेस एडमिनिस्ट्रेशन आदि की जानकारी दी गई।
यह बताया गया कि किस तरह बिजनेस के लिए कैसी तकनीक की जरूरत होती है। व्यवस्था का ढांचा किस तरह का हो। गुणवत्ता कैसे सुनिश्चित करें आदि। दूसरे साल भविष्य के नियोक्ता के तौर पर सभी स्टूडेंट क्षेत्र विशेष में कौशल को निखारने, सामथ्र्य बढ़ाने और नेटवर्क को मजबूत करने के तौर-तरीके सीख रहे थे। लेकिन क्या उद्यमिता सिखाई या पढ़ाई जा सकती है? जिस संस्थान का यहां जिक्र किया गया है, वह तो कम से कम मानता है कि हां। बिल्कुल नई सोच है इसकी। दो साल के प्रशिक्षण के साथ कॉलेज ड्रॉपआउट को रोजगार और व्यवसाय के मौके उपलब्ध करा रहा है।
यहां से प्रशिक्षण लेने के बाद प्रशिक्षु अपना एक डिजिटल पोर्टफोलियो बनाते हैं। इसमें वे खासतौर पर उन चीजों को हाईलाइट करते हैं जो उन्होंने प्रशिक्षण कार्यक्रम के दौरान की हैं। अपने कौशल विशेष के प्रदर्शन पर भी फोकस करते हैं। इस पोर्टफोलियो में संबंधित प्रशिक्षु की सिफारिशें भी होती हैं। उनके साथियों और संस्थान के प्रशासन के कमेंट भी इसमें शामिल किए जाते हैं। भारत में उदयपुर की स्वराज यूनिवर्सिटी भी काफी हद तक इसी तरह का काम कर रही है। हार्वर्ड यूनिवर्सिटी से पोस्ट ग्रेजुएट मनीष जैन इसके मुखिया हैं। वे यूनेस्को के लिए भी काम करते हैं। यहां भी दो साल का लर्निग प्रोग्राम चलाया जाता है।
बिजनेस कौशल के साथ सामाजिक न्याय व सतत् पारिस्थितिकीय विकास (इकोलॉजिकल सस्टेनेबिलिटी) के विषय भी प्रशिक्षण में शामिल हैं। यहां तक कि सीखने के तौर-तरीके भी यहां खुद डिजाइन किए जाते हैं। इससे प्रशिक्षु अपने दिल में दबे सपनों को बाहर निकालते हैं। फिर उनके मुताबिक अपने कौशल को निखारने में मेहनत करते हैं। उदयपुर की स्वराज यूनिवर्सिटी और अमेरिका के एंस्टीट्यूट में कई समानताएं हैं। दोनों ही संस्थाएं महज तीन साल पुरानी हैं। इनके पहले बैच निकल चुके हैं और वहां से सीखे हुए छात्र टेड टॉक जैसे ग्लोबल मीडिया पर लगातार लैक्चर दे रहे हैं। ये दोनों ही संस्थान इस बात की मिसाल हैं कि असफल लोगों की मदद करके भी काफी-कुछ किया जा सकता है। वे कॉलेज ड्रॉप आउट और जीवन में विफल हो चुके लोगों को चुनते हैं और उन्हें उस क्षेत्र में सफलता की राह दिखाते हैं जो उनके दिल के करीब है।
फंडा: भविष्य में असफल लोगों को सफल बनाने का बिजनेस अच्छा अवसर हो सकता है। हालांकि युवा आबादी के लिए सफलता की ऐसी सर्वमान्य परिभाषा ढूंढना जो उनमें रचनात्मकता लाए, उनमें विश्वास पैदा करे, जरा मुश्किल काम है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn